作者:高適
標題:單父逢鄧司倉覆倉庫，因而有贈
內容:邦牧今坐嘯，群賢趨紀綱。四人忽不擾，耕者遙相望。粲粲府中妙，授詞如履霜。炎炎伏熱時，草木無晶光。匹馬度睢水，清風何激揚。校緡閱帑藏，發廩欣斯箱。邂逅得相逢，歡言至夕陽。開襟自公餘，載酒登琴堂。舉杯挹山川，寓目窮毫芒。白鳥向田盡，青蟬歸路長。醉中不惜別，況乃正遊梁。